Man vas ná hy dreig om teen winkel vas te vlieg(Foto: Skermskoot/@CityKing_Gank_/Twitter) ŉ Man wat gedreig het om ŉ ligte vliegtuig teen ŉ Walmart-winkel in die Amerikaanse deelstaat Mississippi vas te vlieg, het uiteindelik in ŉ veld geland waarna hy in hegtenis geneem is. Die Beechcraft-vliegtuig het lank oor die stad Tupelo en ŉ nabygeleë gebied gesirkel voor die ligte vliegtuig geland het. Die vlieënier, wat as Corey Wayne Patterson geïdentifiseer is, sal aangekla word van diefstal en terreurdreigemente, het CNN berig. John Quaka, Tupelo-polisiehoof, het gesê bykomende aanklagte is waarskynlik. Die motief vir die voorval is nog nie bekend nie. Quaka het gesê Patterson het 10 jaar lank vir Tupelo Aviation gewerk waar hy onder meer vliegtuie met brandstof gevul het. Hy het glo ŉ mate van vlugonderrig, maar dit blyk dat hy nie ŉ gelisensieerde vlieënier is nie. Patterson het glo 911 geskakel en gedreig om teen ŉ Walmart-winkel vas te vlieg. Die afdelingswinkel en ŉ naburige vulstasie is ontruim, en mense is gewaarsku om weg te bly. Volgens Quaka het polisieonderhandelaars radiokontak met Patterson gemaak en daarin geslaag om hom te oorreed om by die lughawe te land. ŉ Private vlieënier is ingespan om Patterson deur die proses aanwysings te gee, maar hy het op die laaste oomblik besluit om nie te land nie en het weg van Tupelo begin vlieg. Patterson het in daardie tyd ŉ boodskap op sy Facebook-blad geplaas waarin hy totsiens gesê het, blykbaar omdat sy brandstof opgeraak het. Hy het egter daarin geslaag om die vliegtuig in ŉ veld te laat neerstryk voor hy die polisie van sy ligging in kennis gestel het. Quaka het aan verslaggewers gesê hy was in verbinding met Patterson se familie, wat “baie bekommerd” was oor sy welstand. Die Federale Lugvaartadministrasie ondersoek die voorval.